Diari Oficial de la Generalitat Valenciana


Sumari del DOGV 3891, del 04-12-2000 (2000/9829)

ORDRE de 24 de novembre de 2000, de la Conselleria de Cultura i Educació, per la qual es convoquen ajudes per a l'adquisició de llibres de text per a l'alumnat que cursa l'Educació Primària i el primer cicle d'Educació Secundària Obligatòria en centres finançats amb fons públics, per al curs 2001-2002.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3891

Data del DOGV
:   04-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/9829


Data del document
:   24-11-2000

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * ensenyament primari
    * ensenyament secundari
    * alumnat
    * llibre escolar
    * suport econòmic
    * ajuda pública

ORDRE de 24 de novembre de 2000, de la Conselleria de Cultura i Educació, per la qual es convoquen ajudes per a l'adquisició de llibres de text per a l'alumnat que cursa l'Educació Primària i el primer cicle d'Educació Secundària Obligatòria en centres finançats amb fons públics, per al curs 2001-2002. [2000/A9829]
  
El títol quint de la Llei Orgànica 1/1990, de 3 d'octubre, d'Ordenació General del Sistema Educatiu, preveu el desenrotllament d'accions de caràcter compensatori, que té la finalitat de fer efectiu el principi d'igualtat en l'exercici del dret a l'educació. Més concretament, l'article 66 de dita norma especifica que, per a superar les condicions socioeconòmiques desfavorables dels alumnes, s'arbitraran beques i ajudes a l'estudi.
  
Per tal d'assolir els citats objectius, dins de les disponibilitats pressupostàries de l'any 2001, i segons el que establix el Decret 108/1992, de 6 de juliol, del Govern Valencià, pel qual es regula la concessió de beques,
  
ORDENE
  
Apartat 1. Requisits d'estudis
  
Podrà sol·licitar ajudes de llibres de text l'alumnat que haja de realitzar els estudis corresponents a l'Educació Primària o al primer cicle d'Educació Secundària Obligatòria, en centres finançats per la Generalitat Valenciana amb fons públics, durant el curs 2001-2002.
  
Queden exclosos de participar en la present convocatòria els alumnes que hagen de realitzar els seus estudis, durant el curs 2001-2002, en centres d'Acció Educativa Singular (CAES), les necessitats de material escolar dels quals, ja estan previstes en les despeses de funcionament del centre.
  
Apartat 2. Requisits socioeconòmics
  
Podrà rebre l'ajuda de llibres de text l'alumnat la renda familiar anual de 1999 del qual no supere els següents mòduls econòmics:
  
Famílies d'un membre 1.106.990 PTA
  
Famílies de dos membres 1.851.910 PTA
  
Famílies de tres membres 2.478.230 PTA
  
Famílies de quatre membres 2.973.460 PTA
  
Famílies de cinc membres 3.334.480 PTA
  
Famílies de sis membres 3.688.220 PTA
  
Famílies de set membres 4.034.670 PTA
  
Famílies de vuit membres 4.373.840 PTA
  
A partir de l'octau membre s'afegiran 306.000 pessetes per cada nou membre computable.
  
Per a la convocatòria, es consideraran membres de la unitat familiar: el sol·licitant, el pare, la mare i els germans menors de 18 anys, a més dels majors de dita edat i menors de 26 anys que convisquen al mateix domicili i que no perceben cap tipus d'ingressos.
  
En cas de separació o divorci dels pares, no es considerarà membre computable el pare o la mare que no visca al mateix domicili que el sol·licitant de la beca.
  
En el cas de les persones vídues o divorciades que hagen contret nou matrimoni, el nou cònjuge es considerarà amb caràcter general membre de la unitat familiar.
  
Es considerarà renda disponible, segons la declaració realitzada de l'impost sobre la renda de les persones físiques de 1999 de tots els membres computables de la unitat familiar, la base imposable de l'impost minorada pel concepte de mínim personal i familiar. Per a aquells que presenten el document de càlculs realitzats per l'administració, corresponent al document de devolució, serà la part general de la base imposable. Per a aquells que no han presentat cap dels dos documents abans dits, la seua renda disponible serà els ingressos obtinguts durant l'any 1999.
  
La mencionada renda anual es justificarà aportant la documentació prevista en l'annex II de la present ordre.
  
Apartat 3. Crèdit disponible
  
La present convocatòria es realitzarà pel procediment d'anticipació de la despesa. El Projecte de Llei de Pressupostos de la Generalitat Valenciana per a l'exercici 2001 conté la línia de subvenció T0067000, denominada «Gratuïtat llibres de text», per import de 7.567.701.730 pessetes.
  
No obstant això, l'import global màxim de les ajudes quedarà condicionat a l'existència de crèdit adequat i suficient per a atendre-les en la Llei de Pressupostos de la Generalitat Valenciana de l'any 2001.
  
La Direcció General de Centres Docents podrà reservar un màxim de l'1,5% de l'import global de les ajudes per a l'esmena d'errades materials produïdes en les sol·licituds dels interessats o en el procés de tramitació de la convocatòria o per poder atendre alumnes amb situació socioeconòmica desfavorable, escolaritzats tardanament, després de l'informe de la Inspecció Educativa. Les ajudes concedides per raó de dites esmenes se sumaran a les ja atorgades. Els excedents de la quantitat reservada podran acumular-se a les ajudes concedides, incrementant-ne el seu nombre.
  
Apartat 4. Criteris d'adjudicació
  
Tindran preferència, per a l'adjudicació de les ajudes, els alumnes que estiguen en alguna de les següents situacions, atenent l'ordre de prelació que s'indica a continuació:
  
1r Ser orfe absolut.
  
2n Pertànyer a una família, en la qual algun membre estiga afectat de discapacitat legalment qualificada.
  
3r Pertànyer a una família en què el pare i la mare estiguen en l'atur o siguen pensionistes.
  
4t Pertànyer a família nombrosa.
  
5t Pertànyer a una unitat familiar monoparental.
  
En el cas que algun dels sol·licitants es trobe en més d'una situació preferent, se li aplicarà sols el criteri superior.
  
Després d'aplicar els criteris de preferència, en cas que quede crèdit disponible, obtindran ajuda les sol·licituds que no reunisquen cap situació específica i sempre que estiguen dins del llindar de renda establit en la convocatòria. Dites ajudes s'adjudicaran per ordre invers de magnitud de la renda del sol·licitant.
  
Si no hi ha suficient crèdit per a totes les sol·licituds que complisquen els requisits, les ajudes s'adjudicaran seguint l'ordre de preferència següent:
  
1r Per a les sol·licituds que tinguen el quocient més baix que resulte de la divisió de la renda anual disponible entre el nombre de membres de la unitat familiar.
  
2n Una vegada aplicat el primer criteri, en cas d'empat, es concedirà l'ajuda a la sol·licitud corresponent a l'alumne que estiga estudiant un curs superior.
  
Després d'aplicats els criteris de desempat prevists més amunt i, si l'empat continua, es concedirà l'ajuda al sol·licitant que haja nascut abans. Si, tot i això, l'empat fóra irresoluble, es passarà al sorteig de l'ajuda entre les sol·licituds empatades.
  
La resta de les sol·licituds que no disposen de crèdit suficient tindran la condició de denegades.
  
Apartat 5. Comissió avaluadora
  
Es crea una comissió avaluadora, que efectuarà la valoració de les sol·licituds presentades i que estarà formada pels membres següents:
  
- El/la cap del Servei de Títols, Beques i Ajudes a l'Estudi, a qui en correspondrà la presidència.
  
- Un assessor/a del Servei Jurídic.
  
- Un/a representant de les associacions de pares d'alumnes entre els qui formen part de la Mesa de Pares i que dita mesa propose.
  
- Els/les caps de la Secció de Centres de les direccions territorials de Cultura i Educació.
  
- El/La cap de la Secció de Beques i Ajudes a l'Estudi, qui n'exercirà les funcions de secretari/ària.
  
En cas d'absència del president o presidenta, serà substituït o substituïda pel/per la cap de la Secció de Beques i Ajudes a l'Estudi. En cas d'absència o exercici de la presidència del/de la cap de la Secció de Beques i Ajudes a l'Estudi, un altre tècnic o tècnica del grup A o B del Servei de Títols, Beques i Ajudes a l'Estudi substituirà el secretari/ària.
  
Apartat 6. Normes de procediment
  
6.1 Sol·licituds
  
Les sol·licituds s'hauran de formalitzar en els impresos oficials que es facilitaran, gratuïtament, a les persones interessades a les secretaries dels centres escolars respectius.
  
Les sol·licituds i la documentació acreditativa pertinent que s'especifica en l'annex II, han de presentar-se, a partir del dia de la publicació de la present ordre, a la secretaria del centre docent o als llocs previstos en l'article 38 de la Llei 30/1992, de 26 de novembre (BOE del 27), de Règim Jurídic de les Administracions Públiques i del Procediment Administratiu Comú, atenent el següent:
  
a) Fase A
  
El termini de presentació de les sol·licituds finalitza el 16 de gener. En esta fase pot participar l'alumnat que haja de continuar els estudis, corresponents a esta convocatòria, en el mateix centre docent, també l'alumnat d'Educació Infantil de cinc anys que estiga cursant este nivell durant el 2000-2001 i que haja de continuar estudiant primer d'Educació Primària al mateix centre, així mateix també pot participar-hi tot l'alumnat de 6é d'Educació Primària, encara que vaja a realitzar l'Educació Secundària Obligatòria en un centre docent diferent del que està matriculat durant el curs 2000-2001.
  
La sol·licitud s'han de presentar a la secretaria del centre docent, finançat amb fons públics de la Comunitat Valenciana, on l'alumnat estiga matriculat durant el curs 2000-2001.
  
b) Fase B
  
El termini de presentació de les sol·licituds finalitzarà el 29 de juny. En esta fase pot participar l'alumnat que es matricule per primera vegada en un centre docent finançat amb fons públics de la Comunitat Valenciana, en el curs 2001-2002.
  
La sol·licitud s'ha de presentar a la secretaria del centre docent on l'alumnat es matricule durant el curs 2001-2002
  
Excepcionalment, els alumnes que s'escolaritzen durant el mes de setembre, podran participar en esta convocatòria presentant les sol·licituds fins al 28 de setembre.
  
En el moment que entregue la sol·licitud la persona interessada, el centre escolar la segellarà i li posarà la data en l'espai reservat.
  
Els equips directius dels centres receptors de sol·licituds hauran de comprovar, quan es presente la sol·licitud, que està emplenada correctament tenint en compte la documentació presentada, i instar les persones interessades perquè esmenen els possibles defectes o presenten la documentació preceptiva, en cas que no ho hagueren fet.
  
6.2 Tramesa de les sol·licituds als òrgans administratius corresponents.
  
a) Fase A
  
El consell escolar del centre, en reunió extraordinària, i assegurant la reserva que cal per a garantir el dret a la intimitat dels sol·licitants, ha de comprovar la veracitat i exactitud de les dades de les sol·licituds segons la documentació acreditativa pertinent.
  
Una volta feta la comprovació, el director del centre, com a president del consell escolar, firmarà la certificació que incloga la relació de peticionaris de la fase A. El model de certificat del consell escolar que conté la relació s'hi adjunta com a annex I.
  
Una vegada firmada la certificació del consell escolar, les situacions específiques en què es troba el sol·licitant i que donen lloc a preferència en l'adjudicació de les ajudes quedaran certificades. El president del consell escolar podrà requerir dels sol·licitants els documents que acrediten les situacions específiques al·legades i de les quals no tinga constància documental.
  
El director del centre o la persona en qui delegue haurà de comparèixer davant de la direcció territorial de Cultura i Educació corresponent (Unitat de Beques), fins el 23 de gener, per tal d'entregar la certificació del consell escolar, on s'inclou la relació de peticionaris, acompanyada de totes les sol·licituds, els respectius números d'identificació fiscal i el document emés per l'entitat bancària (codi compte client), presentats per aquells.
  
b) Fase B
  
El consell escolar i el director del centre duran a terme, si és procedent, les mateixes actuacions que s'establixen en l'apartat anterior per a la fase A.
  
L'acte de lliurament de la documentació de la citada fase, es realitzarà davant de la direcció territorial de Cultura i Educació corresponent (Unitat de Beques), fins el 6 de juliol.
  
Apartat 7. Resolució de la convocatòria
  
7.1 Llistes provisionals
  
Es confeccionaran unes llistes provisionals de sol·licituds admeses i altres de sol·licituds denegades, de forma diferenciada per a cadascuna de les seues fases. Estes llistes provisionals hauran de ser exposades als taulers d'anuncis de cada centre escolar participant.
  
7.2 Presentació de reclamacions i esmena de les sol·licituds
  
Les persones interessades podran presentar reclamacions i esmenes a les seues sol·licituds, contra les llistes provisionals, a la secretaria del centre escolar corresponent, en el termini de 15 dies hàbils a partir de l'endemà de la data d'exposició pública.
  
7.3. Resolucions
  
Una vegada examinades les reclamacions, la directora general de Centres Docents dictarà, a proposta de la comissió avaluadora, les resolucions corresponents a cadascuna de les fases, que hauran de ser exposades als taulers d'anuncis de cada centre escolar participant.
  
L'exposició pública de les resolucions de les fases A i B de la convocatòria tindrà lloc en el termini màxim de sis mesos, comptadors des de l'acabament del termini de presentació de sol·licituds de cadascuna de les fases.
  
Apartat 8. Obligacions dels beneficiaris
  
Els beneficiaris estan obligats a destinar l'ajuda concedida a la compra dels llibres de text del curs o nivell que hagen de realitzar durant el curs 2001-2002.
  
Apartat 9. Incompatibilitats
  
No es pot ser beneficiari de més d'una ajuda atorgada per les administracions públiques per a l'adquisició de llibres de text. No obstant això, són compatibles les ajudes concedides per altres administracions públiques dirigides a completar l'import de les regulades en la present ordre, sempre que les dos ajudes en conjunt no superen el cost real dels llibres de text.
  
Apartat 10. Pèrdua dels drets del sol·licitant
  
La concessió de l'ajuda quedarà sense efecte, després de l'audiència a la persona interessada, en els casos següents:
  
a) Quan no s'haja destinat a la finalitat que en va motivar la concessió
  
b) Quan s'hagen deixat de complir els requisits d'estudis establits en l'apartat 1 d'esta convocatòria
  
c) Quan es demostre, pel mitjà que siga, la falsedat de les dades que figuren en la sol·licitud
  
d) Quan el beneficiari incórrega en les incompatibilitats establides en l'apartat 9
  
e) Quan la Inspecció Educativa emeta informe sobre el fet que el beneficiari no haja complit l'obligació establida en l'apartat 8 en algun curs anterior
  
Apartat 11. Procediment de pagament de les ajudes
  
El procediment de pagament de les ajudes previst en la present ordre es realitzarà, a començament del curs 2001-2002, a través d'una transferència per l'import de la beca, al compte corrent que figure en l'imprès de sol·licitud de l'alumne que en resulte beneficiari en la resolució de la convocatòria.
  
Apartat 12. Recursos
  
Conformement als articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra la present ordre, que posa fi a la via administrativa, es podrà interposar potestativament un recurs de reposició o bé plantejar-hi directament un recurs contenciós administratiu, en els terminis i davant els òrgans que s'indiquen a continuació:
  
a) El recurs de reposició s'haurà d'interposar davant el conseller de Cultura i Educació en el termini d'un mes a comptar des de l'endemà de la publicació.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
  
DISPOSICIÓ ADDICIONAL ÚNICA
  
Una vegada aprovada la Llei de Pressupostos per a l'any 2001, per ordre de la Conselleria de Cultura i Educació es farà pública la línia de crèdit i l'import global màxim destinat a la concessió de les ajudes previstes en la present convocatòria.
  
DISPOSICIONS FINALS
  
Primera
  
Es delega en la directora general de Centres Docents per a la facultat de concedir dites ajudes i se l'autoritza perquè dicte les resolucions necessàries per al desenrotllament i l'execució de la present ordre.
  
Segona
  
Esta ordre entrarà en vigor el dia de la seua publicació en el Diari Oficial de la Generalitat Valenciana.
  
València, 24 de novembre de 2000
  
El conseller de Cultura i Educació,
  
MANUEL TARANCÓN FANDOS
  
ANNEX II
  
Documentació que cal presentar
  
1. Declaració de la renda de 1999
  
El sistema d'acreditació dels ingressos familiars es fonamenta en la declaració de l'impost sobre la renda de les persones físiques de l'exercici 1999 de tots els membres de la unitat familiar, tal com està definida en la present convocatòria en l'apartat 2. En cas de variació greu de la situació familiar i sempre que açò s'acredite documentalment, es tindran en compte les noves dades econòmiques.
  
Els membres de la unitat familiar hauran de justificar la renda disponible aportant còpia de la declaració o declaracions de l'impost sobre la renda de les persones físiques, així com el full d'ingrés i devolució, degudament segellat, corresponent a l'exercici 1999.
  
En cas que algun dels membres computables de la unitat familiar, que hagen presentat sol·licitud de devolució, per l'impost sobre la renda de les persones físiques, l'any 2000, referida als ingressos de l'any 1999, han d'adjuntar-hi fotocòpia completa i confrontada per l'òrgan receptor de la sol·licitud de beca del model de càlcul de dades (annex 2), remesos per l'Agència Estatal de l'Administració Tributària, contestant a la seua sol·licitud de devolució.
  
Els membres que no hagen realitzat la declaració de l'impost sobre la renda de les persones físiques de l'exercici 1999 han d'aportar el certificat de l'Agència de l'Administració Tributària de no haver presentat la declaració de la renda de 1999.
  
En especial, cal tindre en compte les regles següents:
  
1. L'alumnat participant ha d'adjuntar a la sol·licitud les declaracions de la renda (individuals o conjunta)/, documents de devolució i/o certificat de l'Agència de l'Administració Tributària de no haver presentat la declaració de la renda de 1999 del pare i de la mare, que formen la unitat familiar.
  
2. En el cas de les persones viudes o divorciades que hagen contret nou matrimoni, el nou cònjuge es considerarà membre de la unitat familiar i haurà d'acreditar també els seus ingressos de la forma ja descrita.
  
3. Estos documents es quedaran al centre docent on l'alumnat haja presentat la instància, juntament amb la còpia rosa de la sol·licitud.
  
2. Document emés per l'entitat bancària (codi compte client)
  
El titular o cotitular del compte corrent, obligatòriament, haurà de tindre número d'identificació fiscal (NIF) / codi d'identificació fiscal (CIF), que ha de ser el que s'anotarà en l'apartat corresponent de la sol·licitud.
  
El titular de dit compte ha de ser l'alumne, si no, haurà de ser-ne el cotitular, juntament amb la mare, pare, germans o tutor. A la sol·licitud s'haurà d'adjuntar el document facilitat per l'entitat bancària, on conste el codi compte client que conté els codis que identifiquen el banc, l'oficina, el dígit de control i el número de compte en el qual haja de ser abonat l'import de la beca.
  
En els casos en què algun alumne no puga aportar dit document per no disposar de compte bancari, el centre hi haurà d'adjuntar el document facilitat per l'entitat bancària en què conste el codi compte client del centre, on s'haja d'abonar l'import de la beca. Este codi compte client també s'ha de fer constar en l'apartat corresponent de la sol·licitud.
  
Els originals els ha de presentar el centre docent, juntament amb la sol·licitud, a la direcció territorial corresponent.
  
3. Número d'identificació fiscal (NIF)
  
A la sol·licitud s'haurà d'adjuntar la fotocòpia del NIF del titular del compte corrent en el qual haja de ser abonat l'import de la beca o el CIF del centre, per al supòsit previst en l'últim paràgraf de l'apartat anterior en el cas que l'alumne no puga aportar el seu document bancari. Este mateix número de NIF o CIF és el que ha de constar en la sol·licitud.
  
Les còpies, les ha de presentar el centre docent, juntament amb la sol·licitud, a la direcció territorial corresponent.
  
4. Altra documentació
  
Així mateix, cal presentar aquella documentació que el centre escolar considere necessària per tal d'acreditar les situacions al·legades en la sol·licitud i de les quals no es dispose de constància documental en l'expedient de l'alumne (situacions que han de donar-se al moment de presentar les sol·licituds), i que serà la següent:
  
1) Nombre de membres de la unitat familiar:
  
Llibre de família o certificat del Registre Civil.
  
2) Condició d'orfandat absoluta:
  
Llibre de família o certificat del Registre Civil.
  
3) Discapacitacions físiques, psíquiques o sensorials de l'alumne/a, pares o germans:
  
Qualificació oficial de discapacitació expedida per la Conselleria de Benestar Social, a través dels centres de diagnòstic de minusvàlids.
  
4) Situació de desocupació o atur laboral del pare i mare, en què cap dels dos reba prestacions per este concepte:
  
Certificats de la vida laboral del pare i de la mare efectuats per la Tresoreria General de la Seguretat Social.
  
5) Situació de pensionista del pare o la mare:
  
Certificat del pare o de la mare efectuats per l'Institut Nacional de la Seguretat Social (INSS).
  
6) Condició de membre de família nombrosa de qualsevol categoria:
  
Títol de família nombrosa en vigor.
  
7) Fill/a d'una unitat familiar monoparental:
  
Llibre de família, certificat del Registre Civil o sentència judicial ferma de separació matrimonial o interlocutòria judicial de mesures provisionals.